በአማራ ክልል ከ6ዐዐ ሺ በሚበልጡ ጉዳዮች ላይ ውሣኔ ተላለፈ
በአማራ ብሔራዊ ክልላዊ መንግስት በ2008 በጀት ዓመት ከ600ሺ በሚበልጡ ጉዳዮች ላይ ውሳኔ መተላለፉ ተገለፀ፡፡በክልሉ ጠቅላይ ፍርድ ቤት እና በየደረጃው ባሉ ፍርድ ቤቶች 617 ሺ 99 ጉዳዮች ላይ ውሣኔ መተላለፋቸውን የክልሉ ጠቅላይ ፍርድ ቤት ለዋልታ አስታውቋል፡፡ውሳኔ ከተላለፈባቸውም 11ዐሺ 728 የወንጀል እና 5ዐ6 ሺ 371 የፍትሐ ብሔር ጉዳዮች ናቸው፡፡ 35ሺ 41 መዝገቦች ደግሞ በቀጠሮ ላይ ይገኛሉ ተብሏል፡፡  በዕቅድ ደረጃ ለ622 ሺ 853 ጉዳዮች ዕልባት ለመስጠት የተያዘ ቢሆንም አፈፃፀሙ 95 በመቶ ሆኗል፡፡ለውጤቱ መመዝገብ በየደረጃው የሚገኙ ፍርድ ቤቶች ውሣኔ የሚያገኙ መዝገቦችን ቁጥር ማሻሻል፤ የአገልግሎት አሰጣጡን ተገማች፣ ቀልጣፋና ተደራሽ ለማድረግ ከፍተኛ ጥረት ማድረጋቸው በምንያትነት ተጠቅሷል፡፡ጉዳዮች ቶሎ እልባት እንዲያገኙ የተደረገው ጥረት ጥሩ ውጤት ማስመዝገቡን ፍርድ ቤቱ አስታውቋል፡፡ በሁሉም ፍርድ ቤቶች እልባት ከተሰጣቸው 617ሺ 99 መዝገቦች ውስጥ 596ሺ 128 የሚሆኑት ጉዳዩች ስድስት ወር ባልሞላ ጊዜ እልባት ማግኘታቸው ለአብነት ተጠቅሷል፡፡የዳኝነት አገልግሎቱን ይበልጥ ተደራሽ ለማድረግ የጠቅላይ ፍርድ ቤት ምድብ ቋሚ ችሎትና በተዋረድ ባሉ የክልሉ ፍርድ ቤቶች ተዘዋዋሪ ችሎት ጣቢያዎችን በማቋቋም ሲሰራ መቆየቱም ተመልክቷል፡፡የተገልጋዮችን ወጪ ለመቀነስም የተለያዩ የአቤቱታ ማቅረቢያ ቅጻ ቅጾችን በማዘጋጀት ባለጉዳዮች እንዲጠቀሙበት ተደርጓል፡፡ በዚህም 535ሺ 276 ባለጉዳዮች ተስተናግደው  ለፅህፈት ሥራ ሊያወጡ የነበረው 17 ሚሊዮን 329ሺ 4ዐ5 ብር ማዳን ችለዋል፡፡በቀጣይ በየደረጃው ባሉ ፍርድ ቤቶች የሚሰሩ ዳኞች እና ሠራተኞች የመፈፀም አቅምን ማሻሻል፤ ፍትሀዊ አገልግሎት መስጠት፣ የመልካም አስተዳዳር ችግሮች በዘላቂነት መፍታት፣ የዳኝነት አገልግሎቱን ይበልጥ ቀልጣፋ፣ ፍትሐዊና ተደራሽ ለማድረግ መታቀዱን ፍርድ ቤቱ አስታውቋል፡፡